Lapsena sõitis Nõmmel lõputult rattaga, jooksis ja mängis. Kui kukkus, siis pani teelehe katkise koha peale ja seiklused jätkusid. Tema vorm on kadestamisväärne ka neljakümneselt.
“Värskes õhus viibimine ja liikumine kuuluvad minu põhivajaduste hulka. Mind tõmbab sinna, kus on esindatud sellised omadused nagu võimas, ilus, harmooniline ja loogiline. Sellest ammutan oma jõu ja viin end tasakaalu. Jälgin seega imetlusega looduses toimuvat,” ütleb Ithaka Maria.
Samamoodi nagu toitumisharjumused saab ka armastus liikumise vastu alguse kodust. “Mõtlemisoskus, väärtused, kombed, nii ka füüsilise vormi vundament laotakse lapsepõlves. Olen väga tänulik oma isale, et ta valis mulle nii ilusa ja tegusa ema!"